Bfn-meisie sterf twee weke ná gru-ongelukAnrike Barnard. Foto: Verskaf Esmarie Cronjé, woordvoerder van die Life Rosepark-hospitaal, het aan Maroela Media gesê Anrike is Maandag omstreeks 02:00 aan algehele orgaanversaking oorlede. “Dit is vir ons almal so sleg en ŉ mens het maar altyd gehoop dat daar verbetering sal wees. Teen Donderdag se kant kon ons ongelukkig sien dat haar longe baie sukkel,” het Cronjé gesê. Die ongeluk het die aand van 28 Maart op die hoek van Nelson Mandelarylaan en Jac van Rhynstraat in Bloemfontein plaasgevind toe ŉ beweerde dronkbestuurder agter teen die motor waarin Anrike ŉ insittende was, vasgejaag het. Sy het ernstige beserings aan haar longe opgedoen en ook haar bekken, femur en neus gebreek. Anrike se ma, Marelize, het vroeër aan Maroela Media gesê die gesin het ongelooflike ondersteuning van regoor die wêreld ontvang sedert die ongeluk. Konst. Wendy Nkabi, woordvoerder van die polisie, het gesê die bestuurder van die ander motor, Sechaba Kgaile (40), het in die Bloemfontein-landdroshof verskyn op aanklagte van dronk- en roekelose bestuur. Die saak is uitgestel. Op die Facebook-blad van Hoërskool Sand du Plessis, waar Anrike ŉ gr. 10-leerling was, het mense huldeblyke aan haar en ondersteuningsboodskappe aan haar familie gedeel. Hierdie is die tweede tragedie wat die skool in ŉ kort tydperk getref het, nadat die lyk van nog ŉ gr. 10-leerling, Noeline Koekemoer, Dinsdag in haar slaapkamer gevind is. Die ongelukstoneel. Foto: Verskaf